

MEDPREDMETNE POVEZAVE NA GIMNAZIJI CELJE – CENTER IN PRIMER: POSELITEV SEVERNE AMERIKE

1.1 MEDPREDMETNE POVEZAVE

Zastavljene cilje posodobljenega gimnazijskega programa dosegamo z uvajanjem aktivnih oblik in metod dela. V številnih medpredmetnih povezavah v sklopu pouka, projektnim delom, sodelovanjem z drugimi šolami in inštitucijami v Sloveniji in tujini ter z uporabo sodobne IKT tehnologije dijake usmerjamo k trajnemu in medsebojno povezanemu znanju. Vse to so tudi priložnosti za spodbujanje h kritičnemu razmišljanju, uporabnosti znanj in rešitev.

Gimnazija Celje Center je vključena v tri mednarodne projekte:

UNESCO - kot članica **UNESCO ASP** mreže je zavezana k spodbujanju in uresničevanju UNESCO načel, kar uresničujemo preko projektov, s katerimi poskušamo mladino čim bolje pripraviti na izzive vedno bolj kompleksnega in medsebojno odvisnega sveta.

Vključujemo se v mednarodne UNESCO projekte (npr. ENO Tree Planting Event) in aktualne akcije ter obeležujemo mednarodna desetletja, leta in dneve (npr. dan pismenosti, dan miru, dan strpnosti, dan boja proti AIDS-u, dan človekovih pravic, dan maternega jezika, dan poezije, dan vode, dan Zemlje, dan družin, …).

EKOŠOLA - je projekt evropskega združenja **FFE** in je sestavni del prizadevanj Evropske unije za okoljevarstveno izobraževanje. S tem projektom želimo dijakom in dijakinjam naše šole ozavestiti odgovoren odnos do ravnanja z okoljem in življenja v njem. To pa je mogoče izvesti ne samo z izobraževanjem in pridobivanjem znanja, ampak tudi z dejavnim spreminjanjem kulture ravnanja in obnašanja.

Okoljske vsebine so bile vključene v vsa predmetna področja. Organiziramo dejavnosti, ki so odraz ustvarjalnosti novih idej in akcij, se povezujemo z zunanjimi partnerji in drugimi šolami v Sloveniji kot tudi v Evropi. Svoje dosežke predstavljamo na Ekodnevu, sejmu Altermed in spletni strani <http://ekosola.gcc.si>

**IZOBRAŽEVANJE ZA SOCIALNO PRAVIČNOST** (Education for Social Justice) je projekt, ki ga delno sofinancira Evropska komisija, v Sloveniji pa koordinira Institut za afriške študije. Nastal je v sodelovanju s sedmimi partnerji evropskih držav članic Evropske unije (Velika Britanija Portugalska, Estonija, Latvija, Romunija, Bolgarija in Slovenija). Projekt poteka v obdobju treh let oz. od l. 2009 do 2012. Namen projekta je spodbujati učitelje in učence k uveljavljanju in prakticiranju različnih tem povezanih z globalnim državljanstvom obravnavanih pri posameznih rednih predmetih, ter kritičen pregled učnega načrta in iskanje možnosti za spremembe.

Z vključenost v mednarodne projekte smo nadgradili še z mladinskim gledališkim projektom - **IŠČEM SVOJE MESTO POD SONEM.** V njem sodelujejo – Gimnazija Celje - Center, Hiša kulture Celje in center CEKOM Zrenjanin (Srbija). Projekt sofinancira tudi Evropska unija.

**EVROPSKA VAS** je projekt, v katerem sodelujemo s predstavitvijo države EU. Na prireditvi v središču Celja smo že predstavili pestrost in slikovitost Romunije, Irske in Poljske. Nosilec projekta je Šola za ravnatelje v sodelovanju s Hišo Kulture Maribor in slovenskimi osnovnimi in srednjim šolami.

**VESELJE DO ZNANOSTI** je projekt, ki ga v letošnjem šolskem letu izvajamo v sodelovanju z Gimnazijo Kruševac iz Srbije. Pomeni nadgradnjo medšolskega projekta Dan znanosti, v katerem poskušamo celjskim osnovnošolcem in našim dijakom približati naravoslovne znanosti in povečati njihovo zanimanje zanje. Projekt pomeni preplet vsebin in eksperimentov s področja kemije, fizike, biologije, okoljske vzgoje, umetnosti…

 **V prvem in drugem letniku izvajamo šolska projekta.**

Prvi letnik zaznamuje projekt **CELJE – MESTO MOJE MLADOSTI**. Dijaki proučujejo naše mesto z različnih perspektiv. Vsebinsko raznovrstni programi, drugačne metode in oblike dela, manjše število dijakov v skupinah, medpredmetno povezovanje, povezava z okoljem so zagotovilo za boljše vzgojno-izobraževalno delo in posledično trajnejše in kakovostnejše znanje.

V drugem letniku izvajamo, v sodelovanju z Kozjanskim parkom, projekt **ZLATO JABOLKO**. Dijaki pridobivajo znanja v avtentičnem okolju. Proučujejo pomen tradicije in sodobne znanosti pri ohranjanju vrednot trajnostnega razvoja v zavarovanem območju.

**V drugem letniku programa gimnazija izvajamo dva izbirna predmeta**.

**Študij okolja – ŠOK**

V okviru predmeta Študij okolja poskušamo, z medpredmetno povezavo geografije, psihologije, sociologije in kemije, dijakom razvijati zavedanje svojega in širšega okolja, pridobivajo znanja, vrednote in spretnosti, da bodo znali prepoznati in reševati sedanje in prihodnje probleme oz. izzive okolja. Velik poudarek dajemo tematskemu sklopu kritično potrošništvo. Uporabljamo različne aktivne metode dela in poglobljenega učenja ter se povezujemo z institucijami, ki se ukvarjajo s področjem okolja.

**Javno nastopanje – JAN**.

Predmet *Javno nastopanje* sestavljajo štirje sklopi, ki so povezani med seboj in dijake postopoma pripravljajo na nastop v javnosti – med drugim za pogovor za delo/štipendijo, predstavitev svoje šole/obšolske dejavnosti, argumentov za in proti določeni trditvi, … Dijaki najprej spoznajo psihološki vidik nastopa, se naučijo premagovati tremo in obvladovati stres, sledijo osnove oblačenja in nebesedni spremljevalci govorjenja, nato osnove retorike, v zaključku pa praktične vaje, kjer dijaki usvojeno znanje povežejo s konkretnimi situacijami.

**Medpredmetne povezave v sklopu pouka.**

V času »vsakdanjega pouka« pa v vseh letnikih in programih izvajamo številne medpredmetne povezave. Večina povezav je večpredmetnih, interdisciplinarnih in se izvajajo na horizontalnem nivoju. Povezave poskušamo izvajati tudi v obliki timskega poučevanja, čeprav je to, zaradi organizacije pouka in urnika, zelo težko izvedljivo.

**Prepričani smo, da tako pridobljena znanja in izkušnje omogočajo trajnejše znanje in željo po vseživljenjskem učenju.**

1. **2 Primer medpredmetne povezave – POSELITEV SEVERNE AMERIKE**

Avtorici sva vodji šolskih projektnih timov za MP/KP in TP.

Ko sva razmišljali o najini »domači nalogi« v sklopu aktivnosti na temo opisni kriteriji in opisniki, sva se sprva nameravali poslužiti naših priprav in opisnikov, ki smo jih izdelali za projektno delo. Ker pa je na šoli veliko MP in TP v času rednega pouka in ne le v okviru projektov, sva se odločili, da izdelava kriterije in opisnike za tovrstno povezavo. Razlog je bil tudi ta, da sva primer želeli predstaviti tudi kolegom na šolski delavnici kot primer dobre prakse. Želeli sva torej enostavno, a prepričljivo medpredmetno povezavo z natančno izdelanimi in zapisanimi cilji, kriteriji in opisniki.

Povezava nosi naslov Poselitev Severne Amerike. Predmeta, ki sodelujeta sta geografija in zgodovina. Predvidena je triurna povezava (zaporedne učne ure), z dvema sodelujočima učiteljema. Gre za interdisciplinarno, horizontalno povezavo. Timsko poučevanje je kolaborativno, tradicionalno ter alternacijsko.

Sprva naju je združila obravnavana učna snov in cilji – vsebina torej. Vendar sva želeli, da bi povezavo nadgradili tudi z doseganjem kompetenc.

Najprej sva določili **skupne - interdisciplinarne** cilje povezave izhajajoče iz veljavnih učnih načrtov za geografijo in zgodovino. Nato izdelale **cilje oz. pričakovane rezultate po predmetih** in iz njih izpeljale konkretne **povezovalne elemente** za oba predmeta.

Pri oblikovanju **kriterijev** sva izhajali iz rezultatov/ciljev in sva jih poskušali čimbolj konkretizirati. Določili sva vsebinska , procesna in uporabna/predstavitvena znanja ločeno po predmetih. Hkrati sva zapisali tudi potek povezave in opis skupnih dejavnosti oz. izvedbo povezave.

Zatem je sledilo oblikovanje opisnikov. Iz razpredelnice je razvidno, kako sva za vsak skupni cilj povezave (3) oblikovali kriterije in nato opisnike. Ker je bila to tri urna povezava, sva se odločili za **minimalni** in **optimalni** opisnik in ne za točkovni sistem. Pri oblikovanju sva sledili navodilom, da morajo biti opisniki **pozitivno** naravnani oz. da merijo prisotnost znanja, ne odsotnost.

Z izvedbo povezave sva bili zadovoljni. V prihodnje bova za povezavo načrtovali štiri šolske ure. Dodatno uro bova namenili odnosni in kompetenčni dimenziji povezave. Obravnavana tema daje možnosti razvijanja obče človeških oz. univerzalnih vrednot (spoštovanje različnosti in človekovih pravic).

Ob realizaciji pa sva se srečali z že vsem znanimi težavami kot so: usklajevanje urnika, možnost izvedbe v vseh oddelkih 3. letnika gimnazije,…